ทยอยอพยพคนไทย ออกจากประเทศยูเครน ทั้งหมดยังปลอดภัย
สถานเอกอัครราชทูต ณ กรุงวอร์ซอ รายงานการช่วยเหลือคนไทยในยูเครนในสถานการณ์ฉุกเฉิน/ภัยสงคราม โดยระบุว่า ขณะนี้ มีคนไทยเดินทางมาเข้าพักที่ศูนย์ปฏิบัติการช่วยเหลือคนไทยในยูเครน เมืองลวิฟ รวม 47 คน และมีคนไทยอีก 43 คนที่อยู่ในระหว่างการเดินทางจากเมืองต่างๆ มายังเมืองลวิฟ ซึ่งทางสถานเอกอัครราชทูตฯ ได้ติดตามสอบถามความเป็นอยู่กับกลุ่มคนไทยในเมืองต่างๆ ทราบว่า คนไทยทั้งหมดยังปลอดภัย ไม่มีใครได้รับอันตราย หรือบาดเจ็บ  โดยยังมีคนไทยอีกกว่าร้อยคน ที่ยังต้องอยู่ในเมืองที่พำนักและไม่สามารถเดินทางออกมาได้  เนื่องจากมีการประกาศปิดเมือง หรือสถานการณ์ยังไม่ปลอดภัย อาทิ เมืองมิกโคลาอีฟ (มีคนไทย 7 คน) เมืองคาร์คีฟซึ่งอยู่ติดชายแดนรัสเซีย (มีคนไทย 12 คน) ส่วนคนไทยที่อาศัยอยู่ในกรุงเคียฟ สามารถเดินทางออกมาได้แล้ว 102 คน จากทั้งหมด 148 คน (เข้าพักที่ศูนย์ปฏิบัติการแล้ว 43 คน) โดยมีคนไทยที่สมรสกับชาวยูเครนและบุตร ประมาณ 40 คนแสดงความประสงค์จะพำนักกับครอบครัวต่อไป (สามีไม่สามารถเดินทางออกมานอกยูเครนได้)ส่วนแผนการนำคนไทยออกจากยูเครน วันอาทิตย์ที่ 27 กุมภาพันธ์ 2565 นำคนไทยจากเมืองโอเดซา(Odessa) จำนวน 41 คน เดินทางไปยังจุดผ่านแดนยูเครน-โรมาเนีย โดยรถบัสเช่า จากนั้นสถานเอกอัครราชทูต ณ กรุงบูคาเรสต์ จะช่วยรับช่วงต่อโดยนำกลุ่มคนไทยเดินทางโดยรถบัสเช่าไปยังกรุงบูคาเรสต์ ประเทศโรมาเนีย เพื่อเตรียมเดินทางกลับประเทศไทยโดยเครื่องบินพาณิชย์ในวันที่ 1 และ 2 มีนาคม 2565  ขณะเดียวกัน จะนำคนไทย จำนวน 43 คน ซึ่งเข้าพักที่ศูนย์ปฏิบัติฯ เมืองลวิฟเดินทางโดยรถบัสเช่ามายังกรุงวอร์ซอ ประเทศโปแลนด์ และในวันจันทร์ที่ 28 กุมภาพันธ์ 2565 จัดรถบัสเช่าไปรับคนไทย ชุดที่ 2 จากศูนย์ปฏิบัติฯ เมืองลวิฟ เพื่อมายังกรุงวอร์ซอ และรอการเดินทางกลับไทยโดยเครื่องบินพาณิชย์ (ประมาณวันที่ 1-4 มีนาคม 2565) ต่อไป